Toetse vir MIV-entstof bring hoop | Netwerk24
Toetse vir MIV-entstof bring hoop
Deur Elsabé Brits 11 Julie 2018 07:18
'n MIV-entstof wat nog klinies getoets word, het die potensiaal om beskerming teen 'n wye verskeidenheid van dié stamme te bied.
Die navorsing is bekend bemaak in The Lancet nadat die entstof suksesvol in resusape en gesonde volwasse mense getoets is.
Die MIV-1-entstof is getoets in 400 gesonde mense, waarna dit later uitgebrei is tot 2 600 wat 'n risiko gehad het om die siekte op te doen. Die betrokke entstof is een van vyf wat klinies getoets word en belofte inhou.
Dit staan bekend as 'n mosaïek-entstof, wat beteken dit neem dele van verskillende MI-virusse en kombineer dit. Dit ontlok dan 'n immuniteitsrespons teen verskeie stamme van die virus wat oor die wêreld heen voorkom.
Kenners waarsku egter dat die resultaat versigtig benader moet word, en die feit dat 'n immuniteitsrespons gevind is, beteken nog nie daar sal behoorlike beskerming teen MIV wees nie. Die volgende stappe in die kliniese toetse sal bepaal of mense daarteen beskerm sal wees om die virus op te doen.
'n Vorige entstof wat in Thailand getoets is, het 32% beskerming gebied en dit was nie genoeg nie.
Die entstof wat nou verder getoets sal word (Ad26.Mos), word versterk met nog twee immuniserings 24 en 48 weke later om 'n sterker respons van die immuniteitstelsel te kry.
Die navorsers hoop om in 2021 weer resultate te kry en dat dit mense veral in Suider-Afrika teen MIV sal beskerm. Daar is wêreldwyd steeds twee miljoen nuwe infeksies per jaar.